ট্রাকচালক এখনও গ্রেপ্তার হয়নি  চট্টগ্রামের মিরসরাইয়ে মিনি ট্রাক দুর্ঘটনায় চালককে আসামি করে একটি মামলা হয়েছে। তবে চালক মফিজ উদ্দিনকে (৪৫) এখনও গ্রেপ্তার করতে পারেনি পুলিশ। গত সোমবার দুর্ঘটনার পর রাত সাড়ে ১০টায় মিরসরাই উপজেলার ১৩ নম্বর মায়ানি ইউনিয়নের  চেয়ারম্যান কবির উদ্দিন নিজামী বাদী হয়ে মিরসরাই থানায় মামলাটি করেন। মামলার একমাত্র আসামি ট্রাক চালক মফিজ উদ্দিন। মিরসরাই থানার ওসি ইফতেখার হাসান জানান, ঘটনার পরপরই মধ্যম মায়ানির মোক্তার বাড়ি এলাকায় মফিজের বাড়িতে অভিযান চালানো হয়। সেখানে তাকে বা তার পরিবারের কাউকে পাওয়া যায়নি। এরপর রাতভর উপজেলার শখের খালি, ডোমখালি, সমিতি বাজার, মফিজের শ্বশুর বাড়ি, নানার বাড়িসহ অন্যান্য আত্মীয় স্বজনের বাড়িতে অভিযান চালালেও মেলেনি তার সন্ধান। দুর্ঘটনায় বেঁচে যাওয়া আবু তোরাব বহুমুখী উচ্চ বিদ্যালয়ের শিক্ষার্থী এমরান, নিজাম উদ্দিন  ও বোরহান জানান, দুর্ঘটনার আগে মফিজ মোবাইল ফোনে কথা বলছিলো। এ সময় সৈয়দ আলী গ্রামের একটি সেতু পেরিয়ে একটি ভটভটিকে জায়গা (সাইড) দিতে গিয়ে ট্রাকটি ডোবায় উল্টে পড়ে। মায়ানি গ্রামের মোক্তার বাড়ি এলাকার বাসিন্দা কৃষক নুরুল আবছার জানান, মফিজ মূলত চালকের সহকারী। মাঝেমাঝে সে গাড়ি চালায়। তবে তার কোন লাইসেন্স নেই।